Fi stqarrija l-Partit Laburista qal li madwar 2,400 tifel u tifla qed jużaw is-servizz‎ ta’ C hildcare b’xejn li l-Gvern nieda f’April ta’ din is-sena. Dan huwa servizz għall-familjja kollha, li jagħti wkoll l-opportunità lin-nisa joħorġu fid-dinja tax-xogħol billi jkomplu fil-karriera tagħhom filwaqt li jinstab bilanċ bejn ix-xogħol u l-familja. Din kienet waħda mit-temi diskussi waqt żjara li għamlet delegazzjoni minn Nisa Laburisti ‎lill-Ministru Helena Dalli bi tħejjija għall-Konferenza bit-tema “Nisa – Mexxejja f’Soċjetà li qed tinbidel” nhar il-Ġimgħa 22 ta’Awwissu. Din il-konferenza ser tkun indirizzata wkoll minn Zita Gurmai President tan-Nisa tal-Partit tas-Soċjalisti Ewropej li ser tkun Malta f’dawn il-ġranet. Il-President ta’ Nisa Laburisti Claudette Abela Baldacchino qalet li ” filwaqt li għandna obbligu politiku u morali li ntellgħu fuq nett tal-aġenda l-ħtiġijiet ta’ nisa vulnerabbli, ma nistgħux iżda ninsew l-istejjer ta’ suċċess ta’ nisa li bil-ħila tagħhom irnexxielhom jibnu negozju, javvanzaw fil-karriera u anke fil-politika.” Abela Baldacchino qalet ukoll li l-investiment fin-nisa żgħażagħ b’mod partikolari fil-qasam edukattiv huwa essenzjali, iżda fl-istess ħin ma nistgħux ninsew lil dawk in-nisa li ssagrifikaw il-karriera biex jieħdu ħsieb lill-qrabathom anzjani”. Il-Ministru Helena Dalli qalet li tħares ‘il quddiem lejn il-Konferenza organizzata minn Nisa Laburisti ta’ nhar il-Ġimgħa. Żiedet tgħid li l-aġenda tal-Gvern hija dik li jkattar l-opportunitajiet għan-nisa f’kull qasam. “Il-Ħidma li qed issir f’diversi setturi, fosthom dawk tal-edukazzjoni, tas-saħħa u anke politika ekonomika u soċjali juru biċ-ċar kemm dan il-Gvern huwa kommess għall-avvanż tal-mara”. Kienet diskussa wkoll ir -ratifikazzjoni tal-konvenzjoni ta’ Istanbul li għadha kif għaddiet mill-Parlament Malti.